मगध का सबसे संवेदनशील क्षेत्र रहा है औरंगाबाद। नक्सली हिंसा के लिए बदनाम रहा है यह जिला। नक्सली आंदोलन से सामाजिक बदलाव की हवा भी चली और देखते ही देखते चितौड़गढ़ का किला दरकने लगा। अनुग्रह नारायण सिंह के प्रभाव वाले इस संसदीय क्षेत्र से उनके पुत्र सत्येंद्र नारायण सिंह यानी छोटे साहब कई बार संसद के लिए निर्वाचित हुए। उनकी यह पारिवारिक सीट मान ली गयी थी। 1989 में छोटे साहब बिहार के मुख्यमंत्री थे और उनके ही मुख्यमंत्रित्व काल में 1989 का लोकसभा चुनाव हुआ। इस चुनाव में उनकी पुत्रवधू श्यामा सिन्हा कांग्रेस की उम्मीदवार थीं। इस चुनाव में उन्हें जनता दल के रामनरेश सिंह ने पराजित किय था। यह हार छोटे साहब की राजनीति के साथ ही बिहार की राजपूत राजनीति को भी प्रभावित किया। औरंगाबाद राजपूत प्रभाव वाला क्षेत्र माना जाता था। राजपूत प्रभाव के कारण इसे चितौड़गढ़ भी कहा जाता है। उसके पर्याय सत्येंद्र नारायण सिंह थे। 1989 में छोटे साहब की पुत्रवधू की हार से चितौड़गढ़ का किला दरक गया था। लेकिन इस सीट पर राजपूतों का कब्जा बरकरार रहा। परिसीमन के बाद भी दो चुनाव हुआ और दोनों बार राजपूत सुशील कुमार सिंह चुनाव जीतते रहे।